F'dawn il-ġimgħat ta' lockdown, fejn ġenituri u għalliema kellhom jorganizzaw ruħhom b'mod differenti ħafna biex ikomplu jipprovdu riżorsi lill-istudenti, Merlin Publishers qed jagħmlu ħilithom biex jagħtu l-kontribut tagħhom ħalli t-tfal ikollhom aċċess għall-Malti mitkellem. U hekk twieled Xpatapumm! Kotba u paroli għat-tfal huwa l-ewwel podcast bil-Malti għat-tfal – naturalment kollu kemm hu aċċessibbli bla ħlas. L-ewwel sensiela bdiet diġà, u joħroġ episodju ġdid kull nhar ta' Tlieta. Kull episodju jinkludi konverżazzjoni qasira bil-Malti, kif ukoll qari ta' stejjer minn ktieb Malti differenti kull ġimgħa. Il-podcast hu ppreżentat mill-Merlin flimkien mal-awtriċi magħrufa Clare Azzopardi, u f'varji episodji se jkun hemm wkoll awturi oħrajn mistednin speċjali li se jaqraw. Numru ġmielu ta' skejjel għażlu li jinkorporaw il-podcast fil-lezzjonijiet tagħhom u ħafna minnhom ħarġu b'ideat eċċellenti ta' kif jagħmlu l-aħjar użu minn dawn il-podcasts: jingħata lit-tfal biex jisimgħuh weħidhom wara ħin il-lezzjonijiet, ħalli l-għada jiġi diskuss online waqt il-lezzjoni tal-Malti bħala smigħ ta' Malti moqri u Malti mitkellem bħala listening comprehension, fejn wara li t-tfal jisimgħu l-podcast isiru xi mistoqsijiet dwar il-kontenut bħala spunt għat-taħdit bejn it-tfal bħala spunt għal storytelling, fejn it-tfal jiġu mistiedna joħolqu kontinwazzjoni għall-istorja li tibda tirrakkonta Clare Azzopardi jinsab fuq il-pjattaformi ta' podcasting prinċipali, fosthom Spotify, Apple Podcasts, Breaker, Castbox, Google Podcasts, Overcast, Pocket Casts u RadioPublic. Però l-eħfef mod kif jiġi aċċessat huwa billi sempliċiment wieħed imur fuq il-paġna ddedikata għas-sensiela: Hemmhekk jittella' kull episodju immedjatament malli joħroġ, kull nhar ta' Tlieta. Diġà ħarġu l-ewwel żewġ episodji u s-sensiela tkompli fil-ġimgħat li ġejjin, episodju fil-ġimgħa. Fuq il-varji pjattaformi ta' podcasting, wieħed jista' wkoll jagħżel Subscribe/Follow għas-sensiela, biex żgur ma jitlifx episodji! Mexxiha:
Xpatapumm